
ΔΗΜΟΣ ΟΡΕΣΤΙΑΔΑΣ 
Γραφείο Δημάρχου
Τηλ.: 2552350300-301
Email: mayor@orestiada.gr	                                                     
Ορεστιάδα, 12/10/2026
                                     
ΔΕΛΤΙΟ ΤΥΠΟΥ
Ο Δήμος Ορεστιάδας θα συμμετάσχει για πρώτη φορά με δικό του περίπτερο στη Διεθνή Έκθεση Τουρισμού Philoxenia, η οποία θα πραγματοποιηθεί από τις 13 έως τις 15 Νοεμβρίου 2026, στο Διεθνές Εκθεσιακό Κέντρο Θεσσαλονίκης.
Η συμμετοχή αυτή αποτελεί ένα ακόμη βήμα στην προσπάθεια του Δήμου για την ενίσχυση της εξωστρέφειας της περιοχής, την ανάδειξη της γαστρονομικής και παραγωγικής ταυτότητας του Βορείου Έβρου και την προβολή των τοπικών προϊόντων.
Στο πλαίσιο αυτό, ο Δήμος Ορεστιάδας απευθύνει ανοιχτή πρόσκληση σε τοπικούς παραγωγούς, αγροτικούς και γυναικείους συνεταιρισμούς, βιοτέχνες και επιχειρήσεις της περιοχής, προκειμένου να συμμετάσχουν στην κοινή αυτή προσπάθεια προβολής του τόπου μας.
Οι ενδιαφερόμενοι μπορούν να συμμετάσχουν διαθέτοντας:
· Δείγματα των προϊόντων τους, τα οποία θα εκτεθούν στο περίπτερο του Δήμου.
· Ενημερωτικό και προωθητικό υλικό (φυλλάδια, έντυπα κ.ά.), το οποίο θα διανεμηθεί στους επισκέπτες της έκθεσης από τους εκπροσώπους του Δήμου.
Οι ενδιαφερόμενοι καλούνται να δηλώσουν τη συμμετοχή τους έως την Παρασκευή 23 Οκτωβρίου 2026, ώστε να πραγματοποιηθεί ο απαραίτητος συντονισμός για την παρουσίαση των προϊόντων στην έκθεση.
Πληροφορίες και δηλώσεις συμμετοχής:
Τηλέφωνο: 2552350017
Email: s.avlamisopoulou@orestiada.gr

